《四知篇 其三 盱眙李大保惟寅》
明代·胡应麟

于戏战国后，永绝原尝风。五侯洎七贵，纨裤矜豪雄。

岐阳本懿洎，带砺盟元功。惟寅奋甲胄，巨笔如长虹。

英英楚游集，弱冠推文通。明霞传两颊，皎日流双瞳。

亭亭古玉树，百尺悬苍空。腾身起宿卫，帝梦来飞熊。

晨趋景阳漏，夕儤承明钟。馀晷辄赋诗，高吟月朣胧。

前镳逐济上，后乘驰江东。丰姿寄朗润，句格谐纤秾。

怜才实天性，下士惟谦冲。门庭盛交际，轩车沓云鸿。

倾心放崇伯，握发模姬公。八荒并九域，踊跃归樊笼。

涓流赴溟渤，尺土依衡崧。逡巡抱一艺，畴不怀登龙。

尤欣礼寒素，率土皆吾宗。华名噪远近，帝眷弥优崇。

陪京借管钥，瓜步罗艨艟。江流照横槊，彻底莹青铜。

长驱白门道，夹路停花骢。车前八驺列，一笑卑王融。

夜登凤凰台，谑浪青莲翁。糟丘亘阡陌，云车盍相从。

朱旗闪碣石，七萃提兵锋。貔貅八十万，操戈候元戎。

月支奉旧朔，日本祈新封。狼烟绝张掖，猎犬回居庸。

胡床挟僚幕，羽扇摇清风。当筵尽珠履，金钗错帘栊。

时邀四方客，大集华阳宫。纤腰舞静婉，艳曲歌玲珑。

慈恩结永夏，景福逃残冬。西山四百寺，寺寺悬诗筒。

贤劳动当宁，宠渥流宸衷。勋阶埒师保，晋接何从容。

三朝宪吉甫，文武攀宗工。登坛两突兀，推毂双穹窿。

安危系中国，绝徼传精忠。有如汾阳令，华夏叨帡幪。

蛇分匣宝剑，鸟尽韬良弓。参差薏苡谤，一夕流丹彤。

欣然释重负，长啸还隆中。青门种瓜地，五色开蒙茸。

闭关却人累，习静眠高舂。食经减何胤，饮量增卢仝。

交游遍宇内，若个娱幽悰。维余二三子，旦夕携孤筇。

伊余夙邂逅，丱角游新丰。当涂一倾盖，拍手呼终童。

名篇诵池草，绣句翻江枫。君能汰礼法，余亦忘疏慵。

深盟三十祀，胶漆盘心胸。河梁剧酬倡，流水鸣丝桐。

将因毕婚嫁，把袂寻韩终。云胡玉棺下，冉冉移空同。

死生竟长诀，去住殊匆匆。河山夐犹昨，九原邈难逢。

虚堂翳图籍，别牖扃笙镛。天池涸大泽，日观颓孤峰。

千秋信陵谊，百代临淮踪。吞声遍韦布，饮泣环章缝。

佳城甃白石，马鬣浮苍松。灵虬逝天末，泪目悬孤蓬。

隽声逮嗣服，兰桂逾芊葱。君看白雪调，奕世标芙蓉。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。